-Առաջին հրավիրատոմսի վրա կգրես՝ սիրելի բարեկամ... Չէ՛, չէ՛, ի՞նչ բարեկամ, կգրես՝ պատվարժան... Չէ՛, չեղա՛վ, ամենահարմարը կգրես՝ մեծարգո... Վերջում մենակ դրա վրա կգրես՝ «Մեծագույն պատիվ է և մեր ընտանիքի փափագը Ձեզ տեսնել մեր համեստ օջախում»: Սեղանին կդնենք արտասահմանից բերած էն 1000-դոլարանոց արաղները, կոնյակն էլ կբերեմ 100 տարեկան տակառից։ Մի քանի խոհարար կբերեմ ռեստորանից, լավ կլինի մեկը նեգր լինի, մյուսները` Ֆրանսիայից, Անգլիայից և Գերմանիայից։ Խոսելու թեմա է: Մեկ ամիս է մնացել, ամեն ինչ պիտի արքայական լինի։ Հա՛, չմոռանամ, վաղը մեկ միլիոն դոլար քարտից հանիր մանր-մունր ծախսերի համար: Էն պալատական երգիչներին էլ նախապես զգուշացնեմ։ Էդ սուտ աստղերն էլ զիզի-բիզի բաներ են երգում, բայց ինչ անեմ, իրենք դա են սիրում։ Ով շատ քծնի, կրկնակի կվճարես։ Էդ անտեր քծնանքը մայրական կաթից քաղցր է։ Դրա համար էլ շատ քծնողն է շուտ-շուտ կոչում ստանում: Թամադային կզգուշացնենք, որ կենացները վերևից ներքև խմի։ Հա՛, հիմա մոդա է բանակի կենացը հոտնկայս խմելը: Գեներալներին կզգուշացնենք, որ հիմնի ժամանակ իրենք հոտնկայս երգեն։